**Sporočilo za javnost**

**Slovenski etnografski muzej**

Ljubljana, 24. januar 2022

**SEM pričenja cikel letošnjih osebnih razstav z razstavo *Jasna Kralj Pavlovec: jas (in) SEM***

**Med 21. januarjem in 30. marcem 2022 je v Slovenskem etnografskem muzeju na ogled manjša osebna razstava oblikovalke Jasne Kralj Pavlovec, naslovljena *jas (in) SEM.*  Razstava pripoveduje o osmih projektih, ki so ujeti v zarisih na svetlobni valj, pri katerih je Jasna Kralj Pavlovec sodelovala kot oblikovalka ali mentorica v Slovenskem etnografskem muzeju. Projekti, tako študentski, ki so potekali pod njenim mentorstvom, ali osebni oblikovalski projekti v sodelovanju s kustosi SEM, so združeni v instalaciji in so bili izhodišče za reinterpretiranje in metamorfoze projektnih podob v vzorce.**

Kot je zapisala Jasna Kralj Pavlovec *je »pomen naslova razstave jas (in) SEM dvojen: prvi je preprosto ''jaz sem'' - kot tista jaz s svojo osebnostjo in delom. Zapis jas izhaja iz mojega logotipa in črk začetka mojega imena Jas(na). Drugi pomen je ''jaz in SEM'' - jaz kot oblikovalka in Slovenski etnografski muzej. Slovenski etnografski muzej so ljudje, s katerimi smo skupno ustvarili vse pričujoče zgodbe, in jaz - z vsem znanjem in bistvom mojega poslanstva biti mentor, arhitekt, oblikovalec, sodelavec, soustvarjalec in ustvarjalec.«*

Proces ustvarjanja razstave **jas (in) SEM** je pri Jasni Kralj Pavlovec potekal od raziskovanja lastnega arhiva, do ročnih risb metamorfoz, lastnih videnj in razumevanj fragmentov posameznih likovnih podob. Sledil je izbor risb, ponoven natančnejši izris s črnim flomastrom, nato pa prenos risb v računalnik in oblikovanje novih, še dodatno interpretiranih vzorcev posameznih projektov ter priprava na laserski izrez. Zamisel, da ti vzorci zasijejo s pomočjo luči v sredini visečega valja in se povečani ter nežno zabrisani predstavijo na prosojnih trakovih, ki objemajo prvi krog, je zaživela v instalaciji. Vzorci so rahlo zabrisani prav zaradi časovne odmaknjenosti nekaterih projektov.

Jasna Kralj Pavlovec je oblikovalka, s katero je Slovenski etnografski muzej med letoma 2002 in 2022 pripravil osem izjemnih razstavnih projektov. V muzeju jih je postavila na ogled s skupino sodelavcev, študentov, kolegov, profesorjev Fakultete za dizajn, tehničnega osebja, kustosov in direktoric Slovenskega etnografskega muzeja.

**Osebne razstave obiskovalcev**, ki jih pripravljajo posamezniki ali skupine v sodelovanju z mentorji (tj. kustosi) SEM, nastajajo kot premislek o vprašanjih iz stalne razstave *Jaz, mi in drugi: podobe mojega sveta* in so rezultat njihovih miselnih potovanj po lastnih življenjskih poteh in odkrivanju lastnega odnosa do izbranih trenutkov, ljudi in krajev. Na ta način skupaj dopolnjujemo predstave in védenje o tem, kako nastaja osebna in skupna dediščina in kakšne pomene tvori.

**Kontakt:**

*Sonja Kogej Rus,* mentorica razstave, SEM: E: sonja.kogej-rus@etno-muzej.si, T: 01 300 87 50

*Jasna Kralj Pavlovec*, avtorica razstave, E: jaskraljpavlovec@gmail.com